text: Priser på begravelser er svære at gennemskue
  13 marts 2017 kl. 14.36
  Forbrugernes prisbevidsthed bliver ofte sat ud af spil, når det drejer sig om begravelse eller bisættelse. Priserne er svære at gennemskue.
  I TV SYD serie om begravelser handler det i aften om prisforskellene og de mange tillægsydelser på det sidste farvel.
  Kirsten Kato og Elo Andersen driver bedemandsforretning i Hedensted. De har personlige erfaringer med, hvor svært det er at gennemskue priserne på begravelser.
  - F.eks. med kørsel, som blev meget dyrt. Det kunne føles helt ublu, siger Kirsten Kato til TV SYD.
  Kørsel med en kiste kan bl.a. være 11 kroner på kilometer, så det kan løbe op, hvis kisten skal flyttes 100 km.
  Hvis man vælger den billigste kiste – uden pynt – kan en begravelse eller bisættelse (uden ceremoni)  koste fra 7000 kr. til 15.000 kr., hvis der skal være dekorationer på kisten.
  De certificerede bedemænd skal oplyse tre priser på deres hjemmesider. Men de er også svære at gennemskue. Elo Andersen nævner, at det bl.a. er de mange tillægsydelser, som kan få regningen til at vokse.
  Og der kan være tillægsydelser på alt muligt – helt ned til en lille skrue til kistelåget, som kan variere meget i pris.
  De to bedemænd har valgt at lægge flere priser ud, så kunderne ikke får sig en overraskelse.
  Kirsten Kato og Elo Andersen har  i dag også  bedemands forretninger i Kolding, Vejle og Horsens. Og deres råd til forbrugerne er, at det ikke kun handler om priser. Det er også vigtigt at vælge en bedemand, som man har en god mavefornemmelse for.
  
  
  